Document ID: /roh_data/filtered/fineweb-2-filterrobots_roh.jsonl.gz/8755

bènaltè! 2020 – 5. ediziun
Cun grond plascher astgein nus annunziar la tschunavla ediziun da nies magazin cul num «bènaltè!» – in'ediziun speciala che sededichescha uonn oravontut allas persunas che s'engaschan davos las culissas pil club da ballapei Trun/Rabius. Ellas stattan normalmein buc el focus dils schabetgs ell'Arena Pustget – e tuttina ein ellas il cor da nies club, senza las qualas ei dess negin ballapei.
Co ei nies club baghegiaus si? Tgei s’auda tut tier il complex CB Trun/Rabius? Tgei lavurs vegnan fatgas davos las culissas? Tgi ademplescha quels pensums? Prendi investa da nies cor dil club e smarvigliei tgei che s’auda tut tier nies CB. Deplorablamein havein nus buca saviu dedicar a mintga «luvrer» dil club in agen text. Las paginas da nies magazin ein era limitadas. En quei connex seigi denton gia dedicau a tuts che sustegnan sin ina moda ni l’autra il CB in cordial engraziel, vus saveis sche vus essas manegiai!
El decuors digl onn ei nossa redacziun carschida e sa garantir aschia per niev slontsch els texts. Ei fa plascher che era nos giuvens giugadurs activs s’engaschan per il «bènaltè!» e portan vinavon el. La redacziun spera ch’ella sappi era crescher e vegnir regiuvinada els proxims onns.
La sesiun 2019/2020 ha mo giu liug il 2019. Tuttina ei lezza stada interessanta. Nossa emprema ei returnada en 3. ligia cun buns resultats. Ed era la secunda, l’equipa da giuvnas sco era nos juniors han purtau bunas prestaziuns. Il 2020 ei capitau nuot sin basa sportiva. Ei astga denton tuttina vegnir menziunau ch’igl ei era vegniu luvrau cheu davos las culissas ed il temps para dad esser il dretg per in niev act en la historia dil CB …
Lein uss sperar ensemen che las equip a s vegnien da mussar vinavon prestaziuns sco igl atun vargau e quei senza surpresas da virus. Gudi nies magazin e schei semegliar cuort duront spitgar sin il niev campiunadi ed empau normalitad en nies mintgadi. Stei sauns!
Il «bènaltè!» 2020 en fuorma da PDF saveis vus telecargar cheu.